Xirivella aflora 8 milions d'euros de romanents al tancament dels comptes de 2022
31 de març de 2023

L'Ajuntament de Xirivella ha tancat l'exercici comptable de 2022 amb un resultat pressupostari pròxim als 5 milions d'euros i un romanent de tresoreria de 8.183.566,87 euros. Del tancament dels comptes també destaca la reducció del nivell de deute viu, que baixa del 34,9% de 2021 al 23,5% de 2022, en tots dos casos lluny del 110% permés. Pel que respecta al període mitjà de pagament, se situa en 18,86 dies. El consistori compta amb una capacitat de finançament de més de 3,5 milions d'euros. A més, encara que en este període les regles fiscals no estan en vigor, l'Ajuntament continua complint amb tots els criteris d'estabilitat pressupostària.

"Tanquem la legislatura amb uns comptes sanejats i una tresoreria vigorosa. Volem utilitzar bona part del romanent per a amortitzar el deute municipal fins a deixar-la en mínims històrics. Tot això ens permetrà escometre potents inversions en els pròxims quatre anys. El futur immediat de Xirivella és prometedor i de gran capacitat transformadora”, assegura l'alcalde Michel Montaner.

Pròximament s'acordarà a quines partides es destinen els més de 8 milions d'euros de romanents, però la intenció és destinar una quantitat important a reduir el deute. Segons el Pla pressupostari enviat al Ministeri d'Hisenda, el consistori es marca l'objectiu de reduir el deute municipal fins al 10’54% dels recursos ordinaris. De complir-se este pla, el deute creditici se situaria en 2,5 milions d'euros, lluny dels més 22 milions de deute que va arribar a tindre l'Ajuntament.